ভিনিসিয়ুসে চড়ার পরও ভাগ্যের সাহায্য পেতে হয়েছে রিয়ালকে। ৮৩ মিনিটে বক্সের বাঁ প্রান্ত দিয়ে স্বভাবজাত ড্রিবলিং করে ঢুকে একটা শট নিয়েছিলেন ব্রাজিলিয়ান এই বিস্ময়বালক। সে শট গোল পোস্টের ধারে কাছেও যাচ্ছিল না। কোনো সতীর্থেরও সেটা ধরার উপায় ছিল না। কিন্তু ভায়াদোলিদের কিকো ওলিভাসের গায়ে লেগে সে বল গোলমুখী হলো। গোলরক্ষক মাসিপ বলের ছোঁয়া পেয়েছেন কিন্তু জালে যাওয়া আটকাতে পারেননি। আত্মঘাতী সে গোল আদায় করেই গোল করার আনন্দে ভাসলেন ভিনিসিয়ুস। রিয়ালও ফেলল স্বস্তির নিশ্বাস।